Leon van Nierop se fliekresensie: I Still Believe | Maroela Media
Twee kinderlykies uit dam gehaal
Nuwe Prasa-voorsitter aangewys
Leon van Nierop se fliekresensie: I Still Believe
I Still Believe ***
Met KJ Apa en Britt Robertson
Regisseurs: Jon Erwin en Andrew Erwin
As iemand se geloof al ooit tot die uiterste beproef is, is dit Jeremy Camp s'n. En hierdie aangrypende rolprent is op die waarheid gegrond. Baie lesers sal dit seker herken. Dit vertel die verhaal van die idilliese romanse van die gospelsanger Jeremy Camp (KJ Apa van TV se Riverdale) en sy pragtige vrou Melissa (Britt Robertson). Mooier en suiwerder kon 'n verhouding nie gewees het nie. Hy het haar op 'n gospelkonsert ontmoet dat hy haar daar raakgesien het terwyl hy gesing en kitaar gespeel het.
Maar toe tref 'n tragedie die paartjie wat 'n mens nie hier wil verklap vir diegene wat nie dié geskiedenis ken nie. Hy het in diep depressie verval, en daar was selfs tye wat hy sy eie geloof begin bevraagteken het. Hy het ook vir God gevra hoekom hierdie tragedie hom getref het. Maar gebed en geloof het hom deur 'n baie moeilike tyd geneem en het hom die krag en inspirasie gegee om aan te gaan, weer musiek te skryf en voor mense op te tree. Ook om belydenis te doen en gehore te inspireer met hoe hy deur die ergste krisis in sy lewe gekom het.
KJ Apa is ook verantwoordelik vir die sukses van hierdie fliek, want sy energieke en charismatiese spel help om Jeremy Camp meer as net 'n gospelsanger en tragiese karakter te maak. Hy word die outjie langsaan van wie ons almal hou en vir wie ons simpatie voel. Hy wys ons wat gedoen kan word as jy sterk genoeg glo.
Mense is gaande oor die rolprent, veral in hierdie moeilike tye waardeur ons nou gaan, en van oraloor hoor 'n mens hoe gehore geïnspireer is deur hierdie treffende, ware verhaal. As jy dus nodig het om bietjie uit te kom, is NuMetro, wat dié rolprent versprei, (en SterKinekor) se teaters steeds oop, maar net op spesifieke tye met streng veiligheidsmaatreëls. Jy kan dus steeds hierdie rolprent sien. Dit mag jou besiel en met nuwe oë na beproewing en donker tye laat kyk.